กรมบัญชีกลาง กระทรวงการคลัง ยืนยัน กรณีหากไม่ใช้เงินในบัตรสวัสดิการแห่งรัฐก่อนวันที่ 5 กุมภาพันธ์นี้จะถูกระงับสิทธิ์ไม่เป็นความจริง ขอประชาชนอย่าหลงเชื่อ
ศูนย์ต่อต้านข่าวปลอม เผยแพร่ข้อมูลตามที่มีการโพสต์และแชร์ข้อความในสื่อต่างๆ เกี่ยวกับประเด็น หากไม่ใช้เงินในบัตรสวัสดิการแห่งรัฐ ก่อนวันที่ 5 กุมภาพันธ์นี้จะถูกระงับสิทธิ์ ทางศูนย์ต่อต้านข่าวปลอมจึงตรวจสอบข้อเท็จจริงจากกรมบัญชีกลาง กระทรวงการคลัง แล้วพบว่าเป็นข้อมูลเท็จ ชี้แจงว่า วงเงินในการซื้อสินค้าอุปโภคบริโภคในบัตรสวัสดิการแห่งรัฐ 200/300 บาทต่อเดือน และเพิ่มเติมให้อีกเดือนละ 500 บาท จนถึงมีนาคม 2564 จะโอนเข้าบัตรสวัสดิการแห่งรัฐ ทุกวันที่ 1 ของเดือน และสามารถใช้จ่ายได้จนถึงสิ้นเดือนของเดือนนั้น หากใช้ไม่หมดจะตัดรอบทุกสิ้นเดือน แต่หากเป็นวงเงินใช้จ่ายของโครงการเราชนะผู้ถือบัตรสวัสดิการแห่งรัฐจะได้รับวงเงินในบัตรสัปดาห์ละ 675/700 บาท เป็นระยะเวลา 8 สัปดาห์ วงเงินจำนวนดังกล่าวจะไม่ถูกตัดทุกสิ้นเดือนและสามารถใช้จ่ายได้จนถึง 31 พฤษภาคมปีนี้